《次韵翁子秀移竹》
宋代·李处权

尝读东坡诗，不可居无竹。
况此真琅玕，一一温如玉。
得非瑶池种，阿母所爱育。
一日三封植，近之谁敢触。
山僧不知贵，遣送如薪束。
坐成阮家林，色映丘厨醁。
主人何必问，抱琴来就宿。
此君不须多，潇洒数竿足。
却笑陶元亮，但採东篱菊。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。